
ACORD 62/2006, D’1 DE MARÇ, DEL PLE DEL CONSELL DE L’AUDIOVISUAL DE CATALUNYA
Expedient núm. 01/A/2006. Acord complementari en relació amb el desenvolupament del concurs de la TDT local (comunicació als licitadors) 

1. 
D’acord amb la modificació realitzada per la Llei 3/2004, de 28 de juny, de segona modificació de la Llei 2/2000, de 4 de maig, del Consell de l’Audiovisual de Catalunya, la lletra c de l’article 10 de la Llei 2/2000 estableix que el Consell de l’Audiovisual de Catalunya ha d’informar, amb caràcter preceptiu i vinculant, sobre les propostes presentades en els concursos d’atorgament de concessions per a la gestió d’emissores de radiodifusió sonora i de televisió.

D’acord amb el que preveu el Plec de clàusules que regeix el procediment d’adjudicació de les concessions de la TDT local, el Consell ha d’emetre els informes corresponents en relació amb els sobres “A” i “B” d’aquest procediment. En aquest sentit, cal destacar que la clàusula 11 del Plec de clàusules administratives particulars i de prescripcions tècniques del contracte de gestió del servei públic de televisió digital local fa referència a les previsions relatives als límits de concentració i que la clàusula 12.6.3 del mateix Plec exigeix al licitador l’aportació d’una declaració responsable conforme, en cas de resultar adjudicatari, no es trobarà en cap dels supòsits previstos en l’article 19 de la Llei 10/1998, de 3 de maig, de televisió privada, que regula els límits de concentració empresarial. Això vol dir que en cas de resultar adjudicatari, el licitador en qüestió haurà de prendre les mesures pertinents per tal de no superar els límits que s’hi preveuen a l’article esmentat.

2.
Per tal de fer possible la supervisió del compliment de les normes de concentració  esmentades, el Consell ha de disposar de la informació necessària relativa als licitadors sobre els vincles accionarials, empresarials i professionals que tinguin, directa o indirectament amb d’altres empreses dedicades a l’activitat audiovisual. D’altra banda, el Consell també ha de disposar d’informació sobre les possibles subvencions o altres ajuts rebuts de les administracions públiques durant els últims anys en l’àmbit audiovisual per part dels licitadors, als efectes de poder garantir el compliment del principi de pluralisme.
En conseqüència, als efectes de poder desenvolupar les funcions d’informe que li pertoquen en el marc del concurs de la TDT local, el Ple del Consell de l'Audiovisual de Catalunya, ha adoptat els següents,

ACORDS

1. 
Sol·licitar als licitadors admesos en el concurs de la televisió digital local que figuren a l’Annex I d’aquest acord, la tramesa a aquest Consell de la informació relativa a les següents qüestions: 

· Relació i explicació de les vinculacions accionarials, empresarials i professionals que el licitador tingui directament, o indirectament mitjançant els seus partícips o persones físiques o jurídiques vinculades, en altres empreses dedicades a l’activitat audiovisual.

· Possibles subvencions o altres ajuts rebuts de les administracions públiques, i especialment els de caràcter municipal, durant els últims tres anys i els que puguin tenir compromesos de cara al futur, especialment dels que estiguin vinculats a l’obtenció d’una concessió de TDT local.

2. 
Notificar aquest acord a cadascun dels licitadors del concurs de la televisió digital local relacionats a l’Annex I de l’informe emès pel Consell en relació amb els sobres “A”, als efectes que donin compliment a aquest requeriment dins el termini màxim d’un mes a comptar des del dia següent a la recepció de la notificació.

Barcelona, 1 de març de 2006
Josep M. Carbonell i Abelló                                            Antoni BayonaRocamora

President                   

